kardosdrur/scandi-wiki huggingface dataset:
Stenlille

Stenlille ligger på Sydvestsjælland og er en stationsby med  beliggende på Tølløsebanen. Byen befinder sig i Sorø Kommune og tilhører Region Sjælland. Den var indtil 2007 hovedby i den nu nedlagte Stenlille Kommune.

Det tidligere bibliotek er nu omdannet til Stenlille Kulturhus.

Af lokale seværdigheder kan nævnes Naturpark Åmosen, der var Danmarks første naturpark og strækker sig over et areal på ca. 8.000 ha.

Byen huser bl.a. Stenlille Skole, daginstitution/børnehus med vuggestue og børnehave, idrætsfacilliteter, flere supermarkeder, spisesteder, tankstationer, dyrehandel, trælast, brugskunstbutikker, forretningsliv og lettere industri. Desuden har det lokale forsyningsselskab Sorø Forsyning sin administration i byens tidligere rådhus.

Frivillige borgere i Stenlille arrangerer hvert år i uge 34 den ugelange tema-byfest "Sjov i gaden" med aktiviteter for alle. Fredag aften i uge 34 afholdes den store "Drengerøvsaften", hvor op til 700 gamle, nye og spektakulære køretøjer trækker mere end 5.000 gæster til.

Et af Danmarks to underjordiske gaslagre ligger ved Stenlille.

Referencer 

Byer i Sorø Kommune
Lagtinget (Stortinget)

Lagtinget var indtil den 1. oktober 2009 sammen med Odelstinget en del af det norske parlament Stortinget. Udover funktionen som del af parlamentet udgjorde Lagtinget sammen med den norske Høyesterett den norske Riksrett (den norske Grundlov § 86). Lagtinget bestod af en fjerdedel (42) af Stortingets 169 repræsentanter (Grundloven § 73). 

Andre sager end lovforslag og rigsretssager blev i Stortinget behandlet i plenum. Lagtingets behandling af lovsager foregik i Lagtingssalen.

20. februar 2007 vedtog Stortinget at ophæve ordningen med Odelsting og Lagting, således at opdelingen i Odelstinget og Lagtinget faldt bort. Ændringen trådte i kraft den 1. oktober 2009. Samtidig ophørte Lagtingets rolle i Riksretten, idet Stortinget i stedet skal udpege lægdommere til Riksretten, som skal fungere sammen med fem høyesterettsdommere.

Se også
 Middelalderens Lagting

Norges politik
Ophørt i 2009
TR Granit

TR Granit A/S er Danmarks førende leverandør af granitprodukter, og ejere af fire af landets fem eneste aktive granitbrud. Virksomheden forestår brydningen og forarbejdningen af den bornholmske granit.

Firmaet forhandler granittyper fra Danmark, Portugal, Kina, Sverige, Finland, Norge og Indien i forskellige forarbejdninger som bl.a. chaussésten, brosten og belægningssten.

TR Granit har bl.a. leveret sten til Kongens Nytorv, Finansministeriet, Koldinghus, Axeltorv, Københavns Lufthavn og Christiansborg.

Bornholmsk granit 
Der er fire typer granit der stadig brydes i de bornholmske brud:
 Hellets granit. Den mest grovkornede af granittyperne fra Bornholm. Tydeligt udviklede krystaller, der giver en rødlig karakter med sorte strøg.
 Paradis granit. En finkornet mørk gnejs, der gennemskæres af lyse strøg feldtspat. 
 Blå Rønne granit. En homogen granittype, som ved kløvning udviser jævne overflader.
 Moseløkke granit. Den lyseste granit med et rødligt skær.

Byggematerialeproducenter i Danmark
Danske virksomheder etableret i 1896
Påskelilje

 
Påskelilje (Narcissus pseudonarcissus) er en staude som overvintrer ved hjælp af løg. Hele planten er stærkt giftig, og saften er hudirriterende.

Beskrivelse 
De rosetstillede blade er linjeformede og flade eller let skeformede. Bladranden er hel og bladspidsen er afrundet. Begge sider af bladet er blågrønne. Blomstringen sker i marts-april. Blomsterne sidder endestillet på et særskilt, fladt og kantet skud. Hver stængel bærer kun én blomst, der normalt er gul. Blomsten består af 3 bægerblade og 3 kronblade, der er sammenvoksede til en gul krave, der er tandet eller lappet. Over den findes et sammenvokset, gult kronrør. Kraven er lysere gul end kronrøret. Frugten er en trekantet kapsel med mange frø.

Rodnettet sidder samlet som en trævlet tot på undersiden af løget. Løget danner med tiden mange nye sideløg, sådan at planten formerer sig vegetativt.

Højde x bredde og årlig tilvækst: 0,40 c 0,10 m (40 x 10 cm/år), heri ikke medregnet blade og blomster fra sideløg.

Hjemsted 
Planten er i princippet vildtvoksende i det meste af Vest- og Centraleuropa, men de naturlige bestande er truet på to fronter: Dels bliver deres biotoper indskrænket, dels breder dyrkede former sig på deres bekostning. Oprindelig var arten knyttet til lysåbne skove og steppelignende områder op til 2.000 m højde. I dag er den (eller forvildede cultivarer) naturaliseret over det meste af verden.

I West Sussex findes arten i en mindre skov Forge Wood sammen med bl.a. Ask, Klokkeskilla, Kristtorn, Dag-Pragstjerne, Fugle-Kirsebær, Skovsyre, Stilk-Eg og Vorte-Birk.

Indholdsstoffer 
Løget indeholder skarpe krystaller af oxalsyresalte, som fremkalder smertefulde sår. Alle dele af planten indeholder et giftigt lectin, specielt løget.

Note

Eksterne henvisninger 
 Arne og Anna-Lena Anderberg: Den virtuella floran, Naturhistoriska riksmuseet 

Løg- og knoldvækster
Gule blomster
Giftige planter
Haveplanter
Narcis
Anders Boserup

Anders Boserup (15. januar 1940 – 4. maj 1990) var en dansk forsker.

Han blev magister i teoretisk fysik i 1965 og blev lektor i sociologi ved Københavns Universitet i 1972. Han var medstifter af Dansk Institut for Freds- og konfliktforskning og Nordisk Fredsfond

Anders Boserup beskæftigede sig med forskning i fred, sikkerhed og nedrustning. Særlig kendt er hans bidrag til området ikke-offensivt forsvar (non-offensive defence). Han fungerede som rådgiver for FN og Udenrigsministeriet i nedrustningsspørgsmål.

Kilder 
 Om Anders Boserup

Fysikere fra Danmark
Sociologer fra Danmark
Alumni fra Københavns Universitet
Aerosol

Aerosoler er luftbårne submikrone partikler, dvs. partikler mindre end 1 μm (mikrometer = 10 −6 m). Aerosoler kan være sod, smådråber eller støvpartikler.

Aerosoler en opløsning af faste eller flydende stoffer i en gasart.

Aerosoler er små luftbårne partikler eller dråber. Sådanne aerosoler kan have en betydelig indflydelse på solindstrålingen til jordoverfladen. Aerosolerne påvirker solindstrålingen både direkte og indirekte. Den direkte påvirkning består i, at aerosolerne spreder, tilbagekaster eller absorberer solens stråler og den infrarøde stråling fra jordoverfladen. Den indirekte påvirkning består i, at aerosolerne kan påvirke skydannelsen ved at fungere som fortætningskerner for vanddampen i atmosfæren, således at der lettere dannes vanddråber og dermed også skyer.

De aerosoler, som stammer fra menneskeskabte kilder, er først og fremmest sulfataerosoler fra svovlet i de fossile brændsler, sort sod (kulpartikler) og aerosoler fra afbrænding af biomasse. De fleste aerosoler virker afkølende snarere end opvarmende på atmosfæren, fordi de tilbagekaster mere solstråling, end de tilbageholder, direkte og ved at medvirke til at danne flere skyer. Man kan altså sige, at de i nogen grad har holdt drivhusgassernes opvarmende effekt i skak.

Sulfataerosolerne har udover deres effekt på klimaet den uheldige virkning, at de forårsager såkaldt sur nedbør, som har været og stadig er et stort problem mange steder i verden. Derfor er der gjort et stort arbejde for at rense røgen fra kraftværker for svovl og for at bruge mindre svovlholdig olie. En fortsat indsats for at reducere de menneskeskabte sulfatudledninger vil betyde en reduktion af sulfataerosolernes afkølende effekt og altså dermed en øget global opvarmning.

Der er dog stadig meget stor usikkerhed om størrelsen af aerosolernes virkning på klimaet. De menneskeskabte aerosoler er meget ujævnt fordelt i atmosfæren. De fleste findes i lav højde tæt på kilderne til deres udslip, men aerosolerne kan spredes over store afstande, hvis de rette atmosfæriske forhold er til stede. Aerosolerne udvaskes normalt forholdsvis hurtigt, dvs. typisk i løbet af cirka en uge, med nedbøren.

Se også 
 Bioaerosol

 
Luftforurening
Mikrobiologi
Kolloidkemi
Royal Mail Ship

RMS, Royal Mail Ship, er skibstypeforkortelsen for skibe, der transporterer post for British Royal Mail.

Kendte postskibe 
 RMS Olympic
 RMS Queen Elizabeth
 RMS Queen Mary
 RMS Titanic

Søfart
Royal Mail
Just Wiedewelt

Just Wiedewelt (18. november 1677 – 8. september 1757) var en dansk billedhugger.

Wiedewelt blev født i København, som søn af arkitekt og murermester Hans Weidewelt, der var indvandret til Danmark fra Schleitz i Markgrevskabet Meissen, og dennes første hustru Marie Marcusdatter. 1692-96 var han i lære hos den dygtige nederlandske billedhugger Thomas Quellinus, som dengang var bosat i Danmark. 1696 drog han til Antwerpen, hvor han arbejdede i to år, der fra videre til Paris, hvor han arbejdede i 17 år.

De marmor-portrætbuster af Frederik IV og Dronning Louise (nu på Rosenborg), for hvilke Wiedewelt 1719 fik 300 Rdl., vidner om, at Wiedewelt til fulde havde tilegnet sig fransk stil i portrætkunsten; det er for øvrigt både dygtige og karakterfulde arbejder.

Indtil han 1734 blev ansat som kongelig billedhugger ved Gammel og Nyholm synes han væsentligst at have haft sit udkomme ved dekorative arbejder af sten og træ, altertavler, epitafier og deslige.

Figurerne af Troen og Kærligheden på altertavlen i Helligåndskirken i København (oprindelig i Slotskirken på Københavns Slot) er af ham.

Han døde 8. september 1757, umiddelbart efter sin hustru Birgitte Lauridsdatter (f. 1685), hvem han havde ægtet 1726. På det mindesmærke, som hans søn Johannes Wiedewelt satte ham i Sankt Petri Kirke, er hans portræthoved udført i profil.

Eksterne henvisninger 
 
 

Billedhuggere fra Danmark
Personer fra København
Personer i Dansk Biografisk Leksikon
Danskere i 1600-tallet
Danskere i 1700-tallet
Civile ansatte i Søværnet
Stendhalsyndromet

Stendhalsyndromet, også kendt som Stendhals syndrom, er en psykosomatisk lidelse.
Lidelsen giver sig ofte udtryk ved forøget hjertebanken, svimmelhed, forvirring og til tider endda hallucinationer.
Fænomenet opstår ofte når en person oplever kunst, specielt kunst der betager personen, eller store mængder af kunst på et lille område.

Stendhalsyndromet er opkaldt efter den kendte franske 1800-tals forfatter Stendhal. 
Stendhal beskrev sine oplevelser med fænomenet under et besøg i Firenze i 1817, hvor han oplevede overvældende følelser af svimmelhed og desorientering ved en kunstudstilling.

Der er mange historier om folk der føler sig svimle eller sågar besvimer, når de ser på kunst, men alligevel blev syndromet først navngivet i 1979, hvor det blev beskrevet af den italienske psykiater Graziella Magherini. Magherini havde observeret og dokumenteret mange tilfælde af syndromet blandt besøgende på Uffizigalleriet. Syndromet blev første gange diagnostiseret i 1982.

I den italienske film La sindrome di Stendhal fra 1996, opleves denne lidelse.

Se også 
 Jerusalem-syndrom
 Paris-syndromet

Psykiske sygdomme
Vendia In Hafnia FF

Vendia In Hafnia er en lille idrætsforening/fodboldklub. Foreningen er oprettet i februar 2005 af en flok unge nordjyder, som alle er bosiddende i København, deraf navnet Vendia In Hafnia. Klubben er oprettet efter visse ”retningslinjer”, hvis hovedformål er at skabe et fælles samlingspunkt for unge "nordjyske københavnere".

Vendia In Hafnia FF tæller i dag 23 medlemmer, som alle har et nært forhold til det jyske. Hovedparten er født og opvokset i Vendsyssel, og er derefter flyttet til København af uddannelses/arbejdsmæssige forhold. Det er i denne forbindelse at Vendia In Hafnia FF, minder sine medlemmer, og modstandere, om hvor de kommer fra, og hvad de repræsenterer. 

Vendia In Hafnia FF deltager i  Dansk Arbejder Idræts københavnske fodbold afdeling, på herresenior siden.  Sæsonen 2005 samt 2006 bød på avancement op gennem rækkerne hos DAI Fodbold. Dette betyder bl.a. at fodboldholdets resultater, samt placering i turneringen fra og med den forestående sæson, ugentligt kan følges i Politikens landsdækkende skrevne medie.

Eksterne henvisninger 

Oversigt over DAI A-2, holdets liga

Fodboldklubber under Dansk Arbejder Idrætsforbund
Sportsklubber i København
Námaskard

Námaskarð er en åben dal i et fredet område i det nordøstlige Island øst for Reykjahlíð ved søen Mývatn med geotermisk aktivitet i form af varme, dampende solfatarakilder. Området hører til den geotermisk aktive zone ved Reykjahlíð, ca 8 km fra vulkanen Krafla.

Navnet Námafjall (bjergværksfjeldet) stammer fra svovlfabrikationen i det geotermiske område ved Námaskarð. Fra 1563 fabrikerede den danske flåde krudt fra Námaskarð. På grund af krige med svenskerne og englænderne manglede kong Christian 4. svovl til fremstilling af krudt. Svovlen blev udskibet fra Húsavík. 1939 startede svovludvindingen igen, men ophørte få år efter på grund af flere brande og eksplosioner, der gjorde udvindingen urentabel.

De geotermiske felter ved Námaskarð er et levende område i stadig forandring. Der trives kun få planter på grund af de sure svovldampe fra kilderne. I 1000 meters dybde er temperaturen over 200 grader. De aktive geotermiske, varme solfatarakilder er en slags mudderpøle med geotermisk aktivitet, som har den karakteristiske lugt af rådne æg pga. svovlforbindelserne. De kan typisk findes omkring vulkaner.

Det kan være farligt at færdes uden for de markerede stier på grund af den usikre, 100 grader varme jordskorpe. Der er parkeringsplads og udsigtsplatform i nærheden af Námaskarð-solfatarakilderne, som også kaldes ”Djævelens Køkken”.

Eksterne henvisninger 

Landskabsformer
Dale i Island
Walser

Walser er et folkeslag der bor i Alperne i både Schweitz, Italien, Østrig og Liechtenstein. De taler en walsertysk dialekt.

Walserfolket kom til Wallis fra Berner Oberland for omkring 1000 år siden. Fra omkring 1100-tallet spredte de sig fra det øvre Wallis mod syd, vest og øst. Walserfolket har typisk bosat sig højt i bjergene i fjerne dale. Således vidner deres fortsatte eksistens om en betydelig hårdførhed gennem århundrederne.

Eksternt link
http://www.walser-alps.eu/

Tyskere
Folkeslag i Schweiz
Folkeslag i Italien
Folkeslag i Østrig
Kultur i Liechtenstein
Carterdoktrinen

Carterdoktrinen var en amerikansk politik for regionen omkring den Persiske Golf. Doktrinen blev fremført første gang i præsident Jimmy Carters tale til nationen 23. januar 1980. I talen sagde han, at USA fremover ville anvende den fornødne magt til at forsvare sine nationale interesser i golfregionen. Doktrinen var en reaktion på Sovjetunionens invasion af Afghanistan i 1979, og målet var at bremse Moskvas ambitioner i de olierige golfstater.

Carter sagde, at de sovjetiske tropper i Afghanistan udgjorde en "alvorlig trussel mod den frie handel med mellemøstens olie." Carter fortsatte:

Denne kernesætning i Carterdoktrinen blev skrevet af Zbigniew Brzezinski, præsident Carters nationale sikkerhedsrådgiver. Brzezinski formede Carterdoktrinen efter Trumandoktrinen og insisterede på, at sætningen skulle inkluderes, "for at gøre det helt klart, at Sovjetunionen skulle holde sig fra den Persiske Golf."

Historikeren Daniel Yergin mener, at Carterdoktrinen "har slående ligheder" med en britisk deklaration fra 1903, hvori den britiske udenrigsminister Lord Landsdowne advarede Rusland og Tyskland om, at Storbritannien ville sætte sig til modværge, hvis de etablerede en flådebase i den Persiske Golf.

Implementering 
Fordi USA ikke havde nogen betydelig militær kapacitet i golfregionen, da doktrinen blev fremført, blev den kritiseret for ikke at være bakket op af militær styrke. Carter-regeringen begyndte at opbygge en reaktionsstyrke, der med tiden blev til CENTCOM. USA udvidede sin flådestyrke i den Persiske Golf og det Indiske Ocean.

Præsident Ronald Reagan udvidede doktrinen i oktober 1981 og hævdede, at USA ville beskytte Saudiarabien, hvis sikkerhed var truet af krigen mellem Iran og Irak.
Doktrinen, med Reagans tilføjelser, resulterede i Golfkrigen i 1991, hvor amerikanske tropper først beskyttede Saudiarabien, og derefter befriede Kuwait fra irakisk besættelse.

Referencer 

USA's politik
Den kolde krig
Politiske doktriner
Tøjklemme

Tøjklemmen blev opfundet i 1800-tallet for at hænge vasketøj fast på tørresnoren. Dengang var den lavet træ, og så ud som en klokke med en knap. Moderne tøjklemmer er almindeligvis lavet af plastik eller træ, og består af to stykker med en metal-fjedre imellem.

Fastgøringsemner
Vasketøj
Fredspaladset

Fredspaladset (nederlandsk Vredespaleis) er en bygning i Haag, Nederlandene, som er hovedsæde for Den Internationale Domstol, Haagakademiet for international ret, Den Faste Voldgiftsret samt Fredspaladsets bibliotek. Fredspaladset huser ofte konferencer om folkeret og internationale relationer.

Det internationale tribunal til pådømmelse af krigsforbrydelser i det tidligere Jugoslavien og Den Internationale Straffedomstol har ikke til huse i Fredspaladset, men ligger andre steder i Haag.

Det første initiativ til Fredspaladset blev taget af Andrew Carnegie i 1900. Han søgte efter Haagkonferensen i 1899 en grund, hvor Haagtribunalet kunne mødes, og hvor et særskilt bibliotek kunde oprettes. Efter nederlandsk lov kunne Haagtribunalet ikke selv købe land, så Carnegie grundlagde Carnegie Foundation med det formål. Derefter skænkede han fonden en formue.

Forslaget til bygningen blev fundet gennem en arkitektkonkurrence. Det vindende forslag blev en nyrenæssancebygning af den franske arkitekt Louis M. Cordonnier. Forslaget blev forfinet af den nederlandske arkitekt Van der Steur. Det omkringliggende landskab blev konstrueret af Thomas Hayton Mawson.

Byggeriet påbegyndtes 1907 og afsluttedes ved en åbningsceremoni den 28. august 1913. Den evigt brændende fredsflamme blev da antændt ved paladsets indgang.

Kilder 
 Svensk wikipedia

Jura
FN
Haag
Bygninger, konstruktioner og anlæg i Nederlandene
Mika (sanger)

Mika (født Michael Holbrook Penniman Jr. den 18. august 1983 i Beirut, Libanon) er en engelsk sanger og pianist, der er bosat i London.

Mika blev født i Libanon i 1983, da han var 1 år gammel flyttede han med sin familie til Paris, han flyttede senere til London som 9-årig.

Karriere 
I 2006 udsendte Mika sin debutsingle "Relax, Take It Easy" og hans karriere tog hurtig fart. Singlen blev nr 1 i bl.a. Frankrig og Polen.

Anden single Grace Kelly blev en endnu større succes, hans største hidtil, og hittede verden over. Bl.a. indtog den førstepladsen på UK Singles Chart i hele seks uger.

Debutalbummet Life in Cartoon Motion udkom i februar 2007 og blev meget forskelligt modtaget. De gode anmeldelser kom bl.a. fra de britiske aviser The Observer og Evening Standard, der gav albummet 4/5 stjerner, mens danske Gaffa gav 5/6 stjerner. Den britiske hjemmeside Drowned in Sound var af en anden holdning, og gav kun albummet 1/10 stjerner, denne anmeldelse fik Queen-medlem Brian May til officielt at kritisere hjemmesiden .

Singlen "Love Today" blev også et større hit i Danmark og slog fast at Mika ikke var et one-hit wonder.

Mika skulle have spillet til både Roskilde Festival og Nibe Festival i 2007 men aflyste begge koncerter pga lungebetændelse  Mikas stemme, der strækker sig over tre oktaver , er bl.a. blevet sammenlignet med Freddie Mercurys , David Bowies og Robbie Williams'.

Den 2. februar 2022 blev det annonceret, at Mika er vært for Eurovision Song Contest 2022 sammen med den italienske sangerinde Laura Pausini og den italienske vært Alessandro Cattelan.

Diskografi

DVD'er 
 Live In A Cartoon Motion – (2007)
 Live Parc Des Princes Paris – (2008)

Album 
 Life in Cartoon Motion (2007)
 The Boy Who Knew Too Much (2009)
 The Origin of Love (2012)
 No Place In Heaven (2015)
 My Name Is Michael Holbrook (2019)

Singler 
 "Relax, Take it Easy" (2006)
 "Grace Kelly" (2007)
 "Love Today" (2007)
 "Big Girl (You Are Beautiful)" (2007)
 "Happy Ending" (2007)
 "Lollipop" (2007)
 "We Are Golden" (2009)
 "Blame it on the girls" (2009)
 "Celebrate" ft. Pharrell Williams (2012)
 "Popular Song" ft. Ariana Grande (2013)
 "Live Your Life" (2013)
 "Boum Boum Boum" (2014)
 "Talk About You" (2015)
 "Last Party" (2015)
 "Good Guys" (2015)
 "Ice Cream" (2019)
 "Domani" (2019)
 "Tiny Love" (2019)

Referencer

Eksterne henvisninger 

 

Personer fra Beirut
Sangere fra England
Værter ved Eurovision Song Contest
Sub-land

Sub-land er en ungdomsroman om den danske graffitikultur skrevet af forfatteren Peter Grønlund (Gyldendal 2005). Sub-land forsøger at give et skønlitterært, men troværdigt indblik i den anarkistiske og kreative subkultur. Bogen var nomineret til årets bedste ungdomsbog, kaldet Orla-prisen, i 2006.

Romaner fra Danmark
Plejaderne (stjernehob)

Plejaderne, også kendt som M45 (Messier 45), Syvstjernen, eller De Syv Søstre, er en åben stjernehob i stjernebilledet Tyren. Den er blandt de nærmeste stjernehobe, nok den mest kendte og uden tvivl den mest iøjnefaldende for det blotte øje.

Hoben domineres af varme blå stjerner, som er dannet inden for de sidste 100 millioner år. Støv, der danner en svag refleksionståge omkring de klareste stjerner, blev engang anset for at være rester fra dannelsen af stjernehoben, men vides nu at være en urelateret forbipasserende støvsky. Hoben skønnes at ville eksistere endnu 250 millioner år før den går i opløsning.

Bestemmelsen af afstanden til Plejaderne er astronomisk vigtig, idet denne distance tjener som første trin i opmålingen af afstande i hele universet. Den moderne værdi for afstanden til Plejaderne er 135 parsec, eller 440 lysår.

Observationshistorie 
Plejaderne kan ses fra det meste af Jorden på de rigtige tider af året (om vinteren på den nordlige halvkugle og om sommeren på den sydlige), og følgelig har de også været kendt af utallige civilisationer og kulturer: Maorierne, de australske aboriginere og kineserne kendte dem. Mayaerne omtalte Plejaderne som Tzab-Ek, og grækerne betragtede dem som et selvstændigt stjernebillede. Plejaderne omtales også i Biblen og muligvis i Koranen.

Man har længe været klar over at stjernerne "hørte sammen"; at der var en årsag andet end tilfældets gunst, til at adskillige nogenlunde ens stjerner er samlet i sådan en tæt "klynge" på himlen, og bevæger sig i "samlet flok" i omtrent samme retning.

Da Charles Messier udarbejdede sit katalog over komet-lignende objekter (offentliggjort i 1771), føjede han Plejaderne til listen som objekt nr. M45, til trods for at Plejaderne næppe kan forveksles med en komet. Tilsvarende synes Oriontågen (M42) og en anden stjernehob, M44, at "falde udenfor" formålet med Messiers liste. Det har ført til spekulationer om at Messier tilføjede disse objekter for ganske enkelt at overgå sin rival, Nicolas Louis de Lacaille, som i 1755 havde offentliggjort en tilsvarende liste med 42 objekter.

Eksterne henvisninger

Noter 

Astronomi
Messier objekter
Syvstjernen

Syvstjernen har flere betydninger:

 Plejaderne (stjernehob) – kendt som syvstjernen
 Syvstjernen (skov) - et skovområde ved Furesø
 Heptagram – geometrisk figur, en syvkantet polygon
Regiusmanuskriptet

Regiusmanuskriptet, Regiusdigtet eller Halliwellmanuskriptet er den ældst kendte tekst om bygningshåndværk. Den består af 64 skrevne sider i poetisk form. Digtet begynder med at påkalde Euklid og hans opfindelse af geometrien i det gamle Egypten for derefter at følge geometriens spredning i "diverse lande". Dette følges af femten punkter, som mesteren skal overholde med hensyn til moralsk levevis (skjul ikke tyve, tag ikke imod bestikkelse, gå regelmæssigt i kirke osv.), og udførelsen af arbejdet på en byggeplads (udfør ikke dit murerarbejde om natten, oplær lærlingene ordentligt, påtag dig ikke arbejder, som du ikke magter osv.). Desuden er der femten punkter for svendene, der følger et tilsvarende mønster.

Der er almindelig enighed om, at det overleverede dokument stammer fra årene mellem 1390 og 1450. Manuskriptet findes registreret i forskellige private oversigter efterhånden som det skiftede hænder, indtil det kom i det kgl. engelske biblioteks eje. Manuskriptet blev givet til British Museum i 1757 af kong George II. I hele denne periode blev manuskriptet karakteriseret som et digt over moralske forpligtelser. Dets betydning i forbindelse med frimureriet blev først forstået, da det indgik i en artikel om dette emne, skrevet af James Halliwell i 1840.

Dokumentets tekst fastslår, at frimureriet blev bragt til England i kong Athelstans regeringstid (924-939).

Manuskriptet findes i dag hos British Library i den kongelige manuskriptsamling, katalog nummer 17 A. I.

Historie
Frimureri